Cullinan-man se liggaam opgespoorDie ontbinde liggaam van ŉ man is Woensdag in die veld langs die Bynespoort-grondpad in Cullinan, buite Pretoria, opgespoor. Johannes Jaftha, woordvoerder van die polisie, sê twee mense was omstreeks 08:30 besig om hout bymekaar te maak toe hulle op die liggaam afgekom het. “Die paartjie het ŉ verbyganger gestop en versoek om die polisie in kennis te stel. Die oorsaak van die dood is onbekend en ŉ nadoodse ondersoek sal binnekort uitgevoer word,” het hy gesê. Jaftha sê die man, in sy 30s, se identiteit is nog nie bekend nie. Hy het glo ŉ khakibroek, ŉ roomkleurige T-hemp en swart sandale aangehad. Die polisie se ondersoek duur voort. -SAPA